Dėl prielinksnių rašybos

Prielinksniai visada rašomi atskirai, kai sudaro konstrukcijas su linksniuojamais ar nekaitomais žodžiais, pvz.:   be abejo, be galo, be reikalo, be to, dėl ko, iki galo, iš anksto, iš dalies, iš eilės, iš esmės, iš karto, iš lėto, iš mažens, iš netyčių, iš pasalų, iš tiesų, iš tikrųjų, iš viso, nuo seno, per pusę, po laiko, po visam, pro šalį, be kita ko, be maža ko, dėl visa ko, per visądien, tarp kitko, iki tol, iš anksčiau, iš kitur, iš visur, iš kur, nuo kur, po kiek, per kur, už kiek, iš po apačios, iš už durų.
Kartu su kitais žodžiais rašomi priešdėliais tapę prielinksniai šiais atvejais:  a) su sutrumpėjusiomis linksnių formomis, pvz.: begal, bemat, bemaž, bemenk, bepig, iškart, išsyk, išties, išvien, išvis, perdėm, perdien, perpiet, perniek, perpus, pervis, pervirš, popiet, poryt, priešpiet, suvirš, suvis, užvis, užporyt, užvakar, užužvakar; b) iš prielinksninių konstrukcijų padarytuose įvairiuose vediniuose, pvz.: artipilnis, artipilnė, ikimokyklinis, ikimokyklinė, ikisantuokinis, ikisantuokinė, ligšiolinis, ligšiolinė, pomirtinis, pomirtinė, popaskaitinis, popaskaitinė, posovietinis, posovietinė, įsauliui, nuokalniui.

